
Naučni odbor pri Udruženju za podršku islamskom sadržaju na svjetskim jezicima
Ezan je božanski poziv koji musliman čuje pet puta na dan. On ga podsjeća na Allahovu veličinu i poziva ga ka dobru i spasu. To je trenutak povezanosti između čovjeka i Stvoritelja, u kojem se insan odvaja od dunjalučke buke kako bi stao pred svoga Gospodara, skrušeno Mu se obraćajući.
Ezan u sebi nosi uzvišena značenja koja započinju veličanjem
Allaha, a završavaju pozivom na namaz, u kojem musliman pronalazi svoj smiraj.
Riječi ezana:
Allahu ekber, Allahu ekber, Allahu ekber, Allahu ekber.

Allah je najveći, Allah je najveći, Allah je najveći, Allah je najveći.
Allah je najveći
Veličanstveno ime „Allah“ znači Onaj koji se obožava. To je ime Gospodara, Stvoritelja – neka je Uzvišen. Sva druga božanska imena Njemu su podređena i Njega opisuju. Allah je Jedan i Jedini, Koji nije rodio niti je rođen, i On je Stvoritelj nebesa i Zemlje.
Značenje riječi "Allahu ekber" jeste da je Allah veći od svega i uzvišeniji od toga da Mu se pripiše ono  bilo šta što ne dolikuje Njegovoj uzvišenosti i savršenstvu.
Izraz "Allahu ekber" podsjeća muslimana da ga ništa u ovom životu ne treba odvratiti od njegovog Stvoritelja, te da čovjek treba provesti život u skladu sa Allahovom voljom i Njegovim šerijatom, a ne prema svojim prohtjevima i strastima. Allah je veći od svega na ovom svijetu.
Svjedočim da nema istinskog boga osim Allaha, svjedočim da nema istinskog boga osim Allaha.
Svjedočim da nema istinskog boga osim Allaha.
Ovo je prvo svjedočenje, a njegovo značenje jeste priznanje Allahu da je On Tvorac svega, Gospodar, Vladar i Upravitelj. To je svjedočenje da je On jedini koji zaslužuje da se obožava, mimo svega drugog, te da niko s pravom ne zaslužuje ibadet osim Allaha Jedinog. On je Jedan, nema druga niti ima dijete, i niko Mu nije ravan. Stoga se ibadet ne upućuje nikome drugom osim Allahu, niti se iko mimo Njega doziva.
Ovo svjedočanstvo je najveće u cjelokupnom postojanju i ono je osnova vjerovanja u svim Božijim objavama. Svi vjerovjesnici, alejhimus-selam, od Nuha, Ibrahima, Musaa i Isaa, pa sve do Muhammeda, sallallahu alejhi ve sellem, pozivali su svoje narode da priznaju, prihvate i vjeruju da nema istinskog boga mimo Allaha. To je Riječ zbog koje je Allah stvorio sva stvorenja, poslao poslanike da je utvrde i objavio knjige da je pojasne. Džennet je učinio nagradom onome ko s njom dođe, iskreno iz dubine srca.
Zbog ovih riječi ljudi će biti proživljeni iz svojih kaburova i polagat će račun na Sudnjem danu. Onaj ko je živio u skladu s tim i tako okončao svoj život, postigao je veliki uspjeh, a onaj ko je to odbacio, zaslužio je vječni boravak u Džehennemu.
Svjedočim da je Muhammed Njegov poslanik, svjedočim da je Muhammed Njegov poslanik. 
Svjedočim da je Muhammed Allahov poslanik
Značenje ovog svjedočenja jeste da musliman posvjedoči kako je Allah poslao Muhammeda, sallallahu alejhi ve sellem, kao pečat božanskih objava i kao dostavljača ljudima poslanice njihovog Gospodara. Musliman, također, mora biti čvrsto uvjeren da ne postoji put ka obožavanju Allaha i postizanju Njegovog zadovoljstva osim kroz priznanje da je Muhammed zaista poslanik, njegovo slijeđenje, uzimanje za životni primjer, te obožavanje Allaha u skladu sa Šerijatom koji je Poslanik dostavio.
Ovo svjedočenje podrazumijeva da je Poslanik, sallallahu alejhi ve sellem, došao da ljude vrati tevhidu, kao što su to prije njega činili Ibrahim, Musa i Isa, alejhimus-selam. On je poslanik Gospodara svjetova koji je slijedio put svih poslanika u dostavljanju poslanica svoga Gospodara, s tim što poslije njega nema poslanika.
Dođite na namaz, dođite na namaz. 
Dođite na namaz
O vjernici, posvetite se obožavanju svoga Gospodara, jer On, doista, mnogo prašta i milostiv je, prima pokajanje i oprašta grijehe.
Ovo je poziv i podsjećanje vjernicima da je nastupilo vrijeme da stanu pred svoga Gospodara u namazu.
Dođite na spas, dođite na spas. 
Dođite na spas
"Felah" označava zadovoljstvo, uspjeh, sigurnost i spas na dunjaluku i Ahiretu.
Onaj ko se odazove, postići će Allahovo zadovoljstvo, ulazak u Džennet i spas od Vatre. Onaj ko je vjerovao i klanjao, taj se spasio; a onaj ko se spasio, taj je postigao vječni boravak u Džennetu.
Allahu ekber, Allahu ekber, la ilahe illallah.

Allah je najveći, Allah je najveći, nema istinskog boga osim Allaha.
Završetak sa tekbirom i tevhidom
Ezan se završava ponavljanjem rečenice 'Allahu ekber – Allah je najveći' i potvrđivanjem riječi 'la ilahe illellah', tj. da 'nema boga koji istinski zaslužuje da se obožava osim Allaha'. Ove dvije rečenice potvrđuju prethodna značenja i na njima počiva ljudsko postojanje. Ova istina se ne mijenja niti preinačuje, ma koliko vrijeme prolazilo i događaji se smjenjivali: Allah je veći od svega, jedini istinski Bog, jedini dostojan obožavanja, a obožavanje svega drugog mimo Njega je neispravno.
Na kraju, ezan nije samo poziv na namaz već i poziv na spas, pobjedu i uspjeh. To je poruka koja odjekuje u džamijama pet puta dnevno, budeći srca i podsjećajući nas da je Allah blizu.



Otvori svoje srce vjerovanju i reci: „Svjedočim da nema istinskog boga osim Allaha i svjedočim da je Muhammed Njegov poslanik.“ Tako ćeš ući u Allahovu milost, postići sreću na ovome i spas na budućem svijetu te biti proživljen na Sudnjem danu u skupini vjernika.

